ભજનલાલ ભલ્લા (ઋષિ કપૂર) હિમાચલ પ્રદેશના કસોલ ગામમાં બેકરી ચલાવે છે. પરંતુ તેમની બેકરીમાં ગ્રાહકો કરતાં માખીઓ વધારે આવે છે એટલે બિચારા ચીડિયા સ્વભાવના થઈ ગયા છે. તેમના આ નૉનસ્ટૉપ કકળાટથી કંટાળીને દીકરો ઇન્દર (અભિષેક બચ્ચન) બૅન્ગકૉક ભાગી જઈને ત્યાં ગિટાર વગાડવા માંડે છે. ત્રાસી ગયેલી તેમની પત્ની પમ્મી (સુપ્રિયા પાઠક)ને કોઈ મહાવ્યાધિ લાગુ પડી જાય છે. અધૂરામાં પૂરું ભજનલાલનો એકેક વાળ દેવામાં ડૂબેલો છે. ઉધારીના આ જ ચક્કરમાં ગામનો એક માથાભારે વકીલ-કમ-ગુંડો કરતાર સિંહ ચીમા (મોહમ્મદ ઝીશાન અય્યુબ) વાસ્કો દ ગામાના જમાનાની બંદૂક લઈને પાછળ પડી ગયો છે કે મારી પાસેથી લીધેલા પૈસા પાછા આપો બાકી તમારી દુકાન હું ખાઈ જવાનો. આ પકડાપકડીમાં બચાડી રૂપાળી નિમ્મી (અસિન) પણ જોતરાય છે. તેને આ એક્સપ્રેશન્સ વિનાના ઇન્દર સાથે લગન કરવાં છે, પણ મમ્મી-પપ્પાના ઝઘડા જોઈને ઇન્દરિયાને લગનનું નામ સાંભળીને ટાઢિયો તાવ આવે છે. હવે જોવાનું એ છે કે ઘીના ઠામમાં ઘી પડે છે કે કેમ.